
Informácia o činnosti podniku VODOHOSPODÁRSKA  VÝSTAVBA, ŠTÁTNY PODNIK a o Sústave vodných diel Gabčíkovo - Nagymaros
 
Mohutný tok rieky Dunaj vzbudzoval záujem ľudí o jeho využitie už v 19. storočí. No až po návrhu koncepcie a príprave projektov mohli byť dohodnuté detaily využitia a rozsahu objektov v medzinárodnej Zmluve o výstavbe a prevádzke Sústavy vodných diel Gabčíkovo – Nagymaros uzatvorenej medzi Československou socialistickou republikou (ďalej len „ČSSR“) a Maďarskou ľudovou republikou dňa 16.septembra 1977 (ďalej len „Zmluva 1977“), ktorá určila spôsob prípravy, realizácie a prevádzky spoločnej investície Sústavy vodných diel Gabčíkovo – Nagymaros (ďalej aj „SVD G-N“). Táto sústava vodných diel bola navrhnutá a budovaná tak, aby splnila viacero účelov na úseku Dunaja od Bratislavy po Budapešť a na jeho priľahlých tokoch a územiach. Ide najmä o nasledovné:

· ochranu územia pred povodňovými situáciami,
· zlepšenie plavebných podmienok, odstránenie kritických úsekov a umožnenie celoročnej medzinárodnej lodnej dopravy na celom úseku Dunaja od Bratislavy až po Budapešť pri zabezpečení plavebnej hĺbky 3,5 m,
· využitie energetického potenciálu Dunaja na úseku Bratislava – Budapešť,
· športovo - rekreačné využitie priľahlých území,
· zvýšenie ekologickej diverzifikácie. 

Zároveň bolo v Zmluve 1977 ustanovené aj to, že spoločná investícia sa bude realizovať podľa spoločného zmluvného projektu, kde bola ustanovená základná objektová skladba 
SVD G-N. Náklady, ako aj výnosy na realizáciu spoločnej investície SVD G-N mali obe zmluvné strany znášať spoločne v rovnakom pomere a nakoľko väčšia časť objektov sa mala realizovať na československom území, tak bolo určené, ktoré objekty na československom území bude realizovať maďarská strana. 

Samotná realizácia objektov SVD G-N sa začala v roku 1978. V roku 1989 maďarská strana jednostranne zastavila práce. Objekty na československej strane boli z veľkej časti už zrealizované, a tak začali prebiehať rokovania za účelom pokračovania prác. Po sérii neúspešných medzivládnych rokovaní v rokoch 1990 – 1991 rozhodla vtedajšia československá vláda, z dôvodu prehlbovania ekonomických a environmentálnych strát na československom území uviesť do prevádzky aspoň Vodné dielo Gabčíkovo (ďalej aj „VD Gabčíkovo“) tzv. dočasným riešením, známym ako „Variant C“. Vybudovali sa nové objekty Stupňa Čunovo v rkm 1 851,75, ktoré nahradili pôvodné spoločné objekty umožňujúce vytvoriť potrebnú zdrž Hrušov – Dunakiliti a umožnili odkloniť vody Dunaja, na základe čoho bolo možné v októbri 1992 uviesť VD Gabčíkovo do prevádzky. Vzhľadom na vzniknutú situáciu sa nakoniec obidve zmluvné strany dohodli, že postúpia tento spor Medzinárodnému súdnemu dvoru v Haagu. Rozsudok tohto súdu zo dňa 25.9.1997 potvrdil platnosť Zmluvy 1977, nástupníctvo Slovenskej republiky po ČSSR, vyhlásil vybudovanie náhradného riešenia (Stupňa Čunovo) za oprávnené a uložil obom zmluvným stranám viesť rokovania v dobrej vôli o naplnení spôsobu na dosiahnutie pôvodných cieľov uvedených v Zmluve 1977. Tieto rokovania prebiehajú priebežne od roku 1997. 

VODOHOSPODÁRSKA VÝSTAVBA, ŠTÁTNY PODNIK (ďalej aj „VV, š.p.“) od 10. marca 2015 prevádzkuje Vodnú elektráreň Gabčíkovo (ďalej aj „VEG“) v plnom rozsahu a inkasuje tržby z predaja elektrickej energie v 100% výške. 
 
V zmysle aktualizovanej objektovej skladby sú zrealizované na slovenskom území nasledovné hlavné objekty:

1. 	Zdrž Hrušov
	Pravostranná a ľavostranná hrádza zdrže
	Pravostranná hrádza na pravom brehu Dunaja
	Pravostranná hrádza na ľavom brehu Dunaja
	Spojovacia hrádza s 1 odberným objektom Dobrohošť
	Pravostranný priesakový kanál s 8 vzdúvacími objektmi
	Ľavostranný priesakový kanál s 3 vzdúvacími objektmi
 
2. 	Stupeň Čunovo
Odberný objekt do Mošonského ramena s Malou vodnou elektrárňou (ďalej aj „MVE“), pozostávajúcou z 2 turbogenerátorov (ďalej aj „TG“) s výkonom 0,6 MW, spolu 1,2 MW
	Hať v inundácii - 20 polí
	Vodná elektráreň Čunovo (4 TG s výkonom 6 MW, spolu 24 MW)
	Stredová hať - 3 polia
	Pomocná plavebná komora
	Sklz pre športovú plavbu
	Areál Umelý kanál pre vodné športy s lodenicou a hotelom
	Prevádzkový prístav
	Hať na obtoku - 4 polia

3. 	Prívodný kanál
	Pravostranná a Ľavostranná hrádza 
	Pravostranný priesakový kanál s 5 vzdúvacími objektmi a 1 odberným objektom
	Ľavostranný priesakový kanál s 2 vzdúvacími objektmi a 3 odbernými objektmi
	Priepust pod km 4,0
	Odberný objekt Dobrohošť do ramennej sústavy Dunaja a MVE
Prístavy kompy vo Vojke nad Dunajom a v Kyselici

4. 	Úpravy ľavostrannej inundácie
	7 línií prehradení (A÷G) územia a ramien od pravého brehu Dunaja po starú hrádzu Dunaja a 5 prehrádzok H 

5. 	Stupeň Gabčíkovo
	Dve plavebné komory
Vodná elektráreň Gabčíkovo (8 TG s výkonom 90 MW, spolu 720 MW) s 400 kV rozvodňou 
	110 kV rozvodňa
	Malá vodná elektráreň na kanáli S VII (2 TG s výkonom 0,6 MW, spolu 1,2 MW)

6. 	Odpadový kanál
	Pravostranná a Ľavostranná hrádza 
	Ľavostranný priesakový drén
	Prívod vody do inundácie s čerpacou stanicou (ďalej aj „ČS“) na Dedinskom ostrove 
     
V úseku Dunaja od Sapu po Štúrovo a na rieke Váh a Hron po hranicu vzdutia sa realizovali úpravy existujúcich hrádzí, priesakové kanále a ČS na prečerpávanie vnútorných vôd. 

	Plavba po Dunaji bola definitívne presmerovaná v novembri 1992. Plavebné komory Stupňa Gabčíkovo (ďalej aj „PLK“) sú neoddeliteľnou súčasťou diela a tvoria významný dopravný uzol na Dunaji. Vzhľadom na ich medzinárodný význam v medzinárodnej lodnej doprave a atraktívnosť pre turistov sa radia k najvýznamnejším objektom VD Gabčíkovo. Cez plavebné komory Stupňa Gabčíkovo sa preplavujú plavidlá nielen z podunajských štátov, ale aj z ostatných štátov Európy, ako sú Holandsko, Belgicko, Francúzsko, Švajčiarsko, atď. Výsledkom tejto činnosti je preplavenie 383 844kusov plavidiel, ktoré prepravili takmer 149 mil. ton tovarov (údaje k septembru 2017). Okrem pravidelných liniek rýchlolodí medzi Viedňou a Budapešťou, je preprava osôb veľkými kabínovými osobnými plavidlami  najdynamickejšie sa rozvíjajúcou časťou vodnej dopravy na Dunaji. V rokoch 2012 – 2016 bol zaznamenaný nárast o 72 %.  Počet plavidiel sa zvýšil za toto obdobie o 70 kusov a dnes dosahuje celkový počet 170 ks. Vyťaženosť plavebných komôr v Gabčíkove s cca 600 plavidlami mesačne v letných mesiacoch, je cca o 100 plavidiel viac ako v Nemecku. Celkovo bolo v roku 2016 zaznamenaných v Gabčíkove 4030 preplavieb osobných lodí, ktoré prepravili 564,7 tis. cestujúcich (Jochenstein 429 tis., Moháč 86,9 tis.). Zaujímavý je údaj, že až 74% cestujúcich bolo prepravených na plavidlách registrovaných v nedunajských štátoch (Švajčiarsko,Francúzsko,Holandsko,Malta.)

Ročná intenzita plavby nákladných plavidiel s vlastným pohonom sa zvýšila cez stupne Gabčíkovo a Moháč na 3870 nákladných plavidiel s objemom prepravy viac ako 4,1 mil. t, z toho:.
•	nosnosť nákladných plavidiel s vlastným pohonom na prepravu suchých tovarov predstavuje 550 tis. t,
•	nosnosť nákladných plavidiel s vlastným pohonom na prepravu tekutých tovarov predstavuje 65 tis. t,
•	nosnosť nákladných člnov na prepravu suchých tovarov predstavuje 3,3 mil. t,
•	nosnosť nákladných člnov na prepravu tekutých tovarov predstavuje 260 tis. t.

Podľa zistení sa na Dunaji pohybuje okolo 1500-1600 aktívnych nákladných plavidiel. Objem prepráv cez Gabčíkovo v roku 2016 predstavoval 5,33 mil. t, čo je nárast o 16% oproti roku 2015. Z toho tranzit proti prúdu predstavoval 3,48 mil. t, t.j. 65%.

Po uvedení VD Gabčíkovo v októbri 1992 do prevádzky, (2.etapa Stupňa Čunovo až v roku 1997) sa v priebehu jeho prevádzkovania potvrdili jeho kvality tak, ako to predpokladali autori projektu. Žiadna z negatívnych prognóz odporcov SVD G-N sa nepotvrdila. Realizáciou dočasného riešenia VD Gabčíkovo - Stupňa Čunovo, výhradne na území Slovenskej republiky sa zabránilo obrovským environmentálnym a ekonomickým škodám, ktoré by vznikli prerušením prác na SVD G-N maďarskou stranou a následne neuvedením Vodného diela Gabčíkovo do prevádzky. Po dvadsiatich piatich rokoch prevádzky možno prínosy SVD G-N hodnotiť takto:

1. zvýšila sa protipovodňová bezpečnosť hlavného mesta Bratislavy a priľahlých území 
2. vytvorila sa vodná plavebná cesta v hĺbke min. 3,5 m, ktorá bola dovtedy min. 2,5 m  
3. získava sa ekologicky čistá elektrická energia 
4. zastavila sa erózia dna časti starého toku Dunaja 
5. bola doriešená väčšina ľavostrannej ramennej sústavy Dunaja 
6. výrazne sa zlepšili podmienky života vodných živočíchov a lesnej zveri 
7. zvýšila sa kapacita zásob podzemnej vody 
8. zlepšila sa možnosť celoročného využívania prístavu Bratislava 
9. vytvorili sa ideálne podmienky pre rozvoj vodných športov, turistiky, rekreácie, ale aj priestor pre milovníkov umenia a kultúry
10. zahájili sa projekty cezhraničnej spolupráce.  

Ad bod 1) V celom úseku Vodného diela Gabčíkovo sa na oboch stranách Dunaja významne zvýšila protipovodňová bezpečnosť území, ako aj hlavného mesta Bratislavy. Podstatou zvýšenia protipovodňovej ochrany je rozdelenie povodňových prietokov do Prívodného kanála a pôvodného koryta Dunaja. Funkčnosť takéhoto riešenia sa potvrdila pri všetkých významných povodniach v 10/1996, 6/1997, 2002, 3-4/2006, 2010 a 5-6/2013.
 
Ad bod 2) Vybudovaním hlavných objektov VD Gabčíkovo: Zdrž Hrušov, Prívodný kanál, Stupeň Gabčíkovo a Odpadový kanál sa vylúčili z plavebnej cesty na Dunaji v úseku Bratislava – Sap, (cca 60 km), nebezpečné brodové úseky a zabezpečila sa na celom spomínanom úseku hĺbkovodná plavebná cesta s plavebnou hĺbkou min. 3,5 m. Súčasne sa na uvedenom úseku predĺžila plavebná sezóna aj na zimné mesiace, s výnimkou obdobia ľadových úkazov na toku. Od začiatku prevádzky Vodného diela Gabčíkovo v roku 1992 bolo plavebnými komorami k 31.12.2016 preplavených celkom 373 011 plavidiel, čo predstavuje 144 414 tis. ton nákladu a 5 304 tis. preplavených osôb (+ 47% len za obdobie 2011 - 2016).

Ad bod 3) Vzdutím vôd Dunaja v zdrži Hrušov pomocou objektov Stupňa Čunovo a vybudovaním 17 km dlhého Prívodného kanála so Stupňom Gabčíkovo na jeho konci, ako aj vyhĺbením Odpadového kanála dl. 8 km so zaústením do Dunaja pri obci Sap sa získal na Stupni Gabčíkovo pre VE spád 13 – 24 m, ktorý sa spolu s prietokom vody na Dunaji využíva na výrobu ekologicky čistej, surovinovo beznáročnej prírodnej elektrickej energie. Okrem výroby elektrickej energie na Stupni Gabčíkovo (ročná výroba 2200 GWh), sa využíva energeticky aj dotácia starého koryta Dunaja na VE Čunovo (ročná výroba 184 GWh), MVE Mošon I na odbernom objekte do Mošonského ramena Dunaja (ročná výroba 4 GWh),MVE Mošon II (realizácia MVE Mošon II je ukončená, no doposiaľ nie je zapojená do sústavy, inštalovaný výkon 1,2 MW) a na MVE pri odbernom objekte do kanála S VII (ročná výroba 4 GWh).

Vodné elektrárne, ktoré sú súčasťou VD Gabčíkovo, predstavujú viac ako 30 % celkového inštalovaného výkonu všetkých hydroelektrární Slovenskej republiky a sú významnou súčasťou slovenskej elektrizačnej sústavy.


 
Ad bod 4) Vytvorením zdrže Hrušov a vzdutím vôd Dunaja sa znížili rýchlosti vody v toku, čím sa zastavila roky trvajúca erózia dna Dunaja, ale žiaľ, len na slovenskom úseku medzi Bratislavou a Čunovom, kde je vytvorená zdrž. Priaznivo to ovplyvnilo režim podzemných vôd v hornej časti Žitného ostrova a eliminovalo hrozbu sufóznych javov v oblasti Bratislavy. Za účelom zastavenia zahlbovaniu rieky aj na hraničnom úseku Dunaja pod Čunovom, by sa  museli vybudovať prehrádzky, ktoré by zvýšili hladinu, znížili unášaciu silu a zamedzili ďalšiemu prehlbovaniu koryta Dunaja. Toto však bez účasti maďarskej strany nie je možné.
 
Ad bod 5) Bola doriešená dotácia prevažnej časti ľavostrannej ramennej sústavy starého koryta Dunaja, ktorá v dôsledku zahlbovania koryta Dunaja a poklesom hladiny podzemných vôd bola predtým väčšinu roka úplne, alebo čiastočne vyschnutá. Od mája 1993 je však trvale napájaná vodou z Odberného objektu Dobrohošť, ktorá tieto ramená oživila a vrátila im charakter, aký mali predtým.
 
Ad bod 6) Naplnením ramenného systému vodou sa viditeľne zlepšili podmienky života vodných živočíchov a lesnej zveri a očakáva sa ďalšie zvyšovanie nielen ich počtu, ale aj množstva druhov. Potvrdzuje sa obrovský nárast počtu živočíchov prakticky už v prvom roku po uvedení VD Gabčíkovo do prevádzky, ale najmä po zavlažení ľavostrannej ramennej sústavy vodou.
 
Ad bod 7) Podstatným zvýšením hladín podzemných vôd poniže Bratislavy sa zlepšili podmienky pre poľnohospodárstvo a lesné hospodárstvo. Pre poľnohospodárstvo sa znížila potreba zavlažovania. V lesnom hospodárstve sa potvrdil predpoklad, že zavlažovaním ramennej sústavy cez Prívodný kanál do inundácie a Odberný objekt Dobrohošť sa umožní zachovanie prevažnej časti súčasných lesných porastov, pri výraznom zvýšení ročných prírastkov drevnej hmoty. Extrémne suché roky 1993 a 2011 potvrdili, že zavlažený ramenný systém odvrátil chradnutie, resp. vysychanie lužných lesov, zapríčinené nedostatkom vody. Výrazným prínosom pre lesné hospodárstvo v ramennom systéme je možnosť vykonania umelej záplavy. Zvýšila sa využiteľná kapacita zásob kvalitnej podzemnej vody, bez negatívneho ovplyvňovania jej kvality. Naopak, na niektorých miestach sa zvýšil obsah kyslíka. 
 
Ad bod 8) Trvalým zvýšením hladiny Dunaja v Bratislave sa zlepšila možnosť využívania prístavu Bratislava v každom ročnom období. Prístup do vážskej vodnej cesty však stále čaká na vzdutie hladiny dobudovaním Vodného diela Nagymaros.
 
Ad bod 9) Zdrž Hrušov a jej okolie vytvorili ideálne podmienky na rozvoj vodných športov, rekreácie a turistiky. Uviedol sa do prevádzky areál vodných športov na Stupni Čunovo, ktorý sa stal atraktívnym miestom pre športovcov, turistov a obyvateľov okolia. Pozdĺž celého VD Gabčíkovo sú vybudované cyklistické trasy, ktoré naplno využívajú ako Bratislavčania, tak i mimo bratislavskí cyklisti a korčuliari. V okolí obcí Vojka nad Dunajom a Bodíky sa tešia pozornosti jazerá, ktoré vznikli vyťažením materiálu pre výstavbu Prívodného kanála VD Gabčíkova. Nadšenci prírody, vodáci a rybári radi zájdu aj ďalej do ramennej sústavy v ľavostrannom inundačnom území Dunaja. V oblasti Šamorína je už samozrejmosťou navštevovať rekreačnú oblasť „lagúny“ pri Čilistove. Na Stupni Čunovo bola vybudovaná a sprevádzkovaná výstavná hala moderného umenia Danubiana, kde okrem trvalej expozície sa každoročne usporadúvajú vernisáže a výstavy mladých európskych umelcov. 

Ad bod 10) Napriek pozastaveniu výstavby SVD G-N vzniká množstvo projektov v rámci cezhraničnej spolupráce, ako napr. INTERREG (most pre peších a cyklistov Dobrohošť - Dunakiliti) z programu Ministerstva pôdohospodárstva a rozvoja vidieka SR. 

Počas 25-tich rokov prevádzky sa permanentne vykonávali činnosti súvisiace s udržiavaním prevádzkyschopnosti všetkých stavebných objektov a technologických zariadení, dokončovali sa rozostavané objekty a boli vykonané aj rozsiahle rekonštrukcie a modernizácie už zastaraných zariadení. Je to tak isto nekonečný proces akým plynie i rieka Dunaj. V pláne sú realizácie ďalších súvisiacich zariadení ako napríklad MVE Čunovo II, doplnenie hradiacich konštrukcií na Prívodnom kanáli a úpravy v starom koryte Dunaja. Z prevádzkového hľadiska sa rozbieha pilotný projekt riešenia sedimentov v zdrži Hrušov pod názvom DaReM (Danube Rehabilitation Measures)..
 
Zabezpečenie plavebnej cesty v nadväznosti na kanál Rýn – Mohan – Dunaj cez Vodné dielo Gabčíkovo
 
A) VODOHOSPODÁRSKA VÝSTAVBA, ŠTÁTNY PODNIK

1   Potreba zabezpečenia nasledovných prác a dodávok pre bezpečnú prevádzku Vodného diela Gabčíkovo

Inovácia a modernizácia plavebných komôr Vodného diela Gabčíkovo www.gabcikovolocks.eu
Po 25-ročnej prevádzke vodného diela sú zariadenia plavebných komôr značne opotrebované a je potrebné zrealizovať ich inováciu,  modernizáciu, a tým zvýšiť kvalitu a stupeň bezpečnosti preplavovania plavidiel: nové dolné vráta, ďalej budú modernizované segmenty regulačných uzáverov vtokov a výtokov a tiež horné vráta obidvoch plavebných komôr. Na uvedené práce boli zabezpečené finančné prostriedky  vo výške  122,5 mil. EUR z II. Výzvy programu CEF. Zmluva o  grante bola podpísaná Ministerstvom dopravy a výstavby SR s INEA v novembri 2016. Predpokladaná hodnota zákazky v celkovej sume 144,5 mil. EUR bude vo výške 15% dofinancovaná zo zdrojov VV, š.p.


Dobagrovanie odpadového kanála  
Podľa projektu, rozpočtu a predchádzajúcich zameraní, ako aj meniacich sa podmienok pri prevádzke, sa predpokladá rozsah dobagrovania odpadového kanála v hodnote cca 35 mil. EUR.  V roku 2012 boli vykonané práce v rozsahu cca 2 mil. EUR, čiže na ďalšie obdobie budú navrhnuté etapy  s čiastkou 33 mil. EUR. Presný rozsah sa dá určiť až po zameraní profilov dna a výpočte kubatúr.
Okrem toho pre zastavenie znižovania prevádzky a zvýšenia výkonu VE Gabčíkovo (v 2016 cca 15%), tiež zlepšenie odtokových pomerov pod Vodnou elektrárňou je potrebné odstrániť pozostatky veľkopokusu v rozsahu odhadovaných prác v objeme cca 6 mil. EUR. 

Prehĺbenie Zdrže Hrušov
V novembri 2017 VV, š.p. plánuje realizovať zameranie dna v  Zdrži Hrušov. Ďalšia etapa merania je naplánovaná aj v roku 2018. Súčasne bude prebiehať verejné obstarávanie na nákup strojného vybavenia v rámci schváleného projektu  III. Výzvy CEF. Názov projektu je DaReM. Podpis zmluvy Ministerstvom dopravy a výstavby SR s INEA sa predpokladá v novembri 2017 vo výške 8 mil. EUR, pričom 15 % bude financovaných zo zdrojov VV, š.p. a podniku SLOVENSKÝ VODOHOSPODÁRSKY PODNIK, štátny podnik (ďalej aj „SVP, š.p.“). Pilotný spoločný projekt oboch štátnych podnikov, patriacich pod Ministerstvo životného prostredia SR, spolupracujúcich aj na verejnom obstarávaní, zrealizujú  podľa predpokladu v rokoch 2019 a 2020 v objeme 400 tis m3. Laboratórne výsledky zloženia sedimentov budú slúžiť ako podklad pre stanovenie stratégie ich využitia, cieľov a rozsahu prác, vrátane finančného modelu pre obdobie 2021 – 2026. 

Príprava a realizácia celkovej stabilizácie VE Gabčíkovo
V roku 2016 VV, š.p. zahájila injektážne práce pod vodou pre zvýšenie stability a spevnenia podložia, v hĺbke vyše 30 m. K nerovnomernému sadaniu betónových nátokových dosiek VE Gabčíkovo dochádza z dôvodu rozdielneho založenia objektov VE Gabčíkovo a plavebných komôr VE Gabčíkovo. Tento rozdiel úrovne základov VE a PLK je približne 20 m. Zdokumentované trhliny sú hrúbky od 5 do 13 cm a negatívne ovplyvňujú podzákladie PLK. V praxi to znamená vyplavovanie materiálu pod PLK a nestabilitu celej konštrukcie. V 1. etape bude v rámci Inovácie a modernizácie PLK stabilita riešená, ale novým cieľom VV, š.p. je technicky a finančne pripraviť riešenie taktiež stability VE Gabčíkovo. Tento proces je veľmi akútny a predpokladaný termín realizácie je 2019 - 2020, v súbehu s plánom generálnych opráv VE Gabčíkovo vo výške do 80 mil. EUR. 
 
2     Rekreačné a kultúrne možnosti využitia Vodného diela Gabčíkovo

Jedná sa o aktivity, ktoré priamo nesúvisia s prevádzkou Vodného diela Gabčíkovo – Nagymaros, ale ide o ich rekreačné a kultúrne využitie. Výstavba kanoistického areálu  súvisí hlavne s pozemkami, ktoré sú v správe VV, š.p. a nachádzajú sa po oboch stranách Vodného diela Gabčíkovo v oblasti od Bratislavy okolo Zdrže Hušov až po Šamorín. Ich rovnomerným rozložením i po ľavej strane sa umožní rekreačné využitie veľkému množstvu občanov z priľahlých oblastí. Na Stupni Čunovo sa plánuje s rozšírením existujúcich objektov výstavnej haly moderného umenia Danubiana.
 


B) SLOVENSKÝ VODOHOSPODÁRSKY PODNIK, štátny podnik

Prebagrovanie brodových miest 
Napriek tomu, že brody  sa nachádzajú v úsekoch Dunaja, ktoré nie sú súčasťou VD Gabčíkovo, nepriamo obmedzujú jeho prevádzku, nakoľko je potrebné v zmysle Dočasného manipulačného poriadku prepúšťať také minimálne množstvá cez Stupeň Gabčíkovo, aby nebola obmedzená plavba v týchto kritických úsekoch.
Podrobné informácie sú spracované a nepretržite aktualizované a vykonáva sa najnutnejšie bagrovanie. 
  
 
	P. č.
	Akcia
	Popis
	Náklady / mil EUR
	Realizácia

	1
	Dobagrovanie odpadového kanála
	Odstraňovanie riečnych sedimentov a odstránenie zostatkov veľkopokusu po dôkladnom zameraní riečneho profilu pre zlepšenie odtokových pomerov a prevádzky VEG
	33,0
	2019

	2
	Prehĺbenie plavebnej kinety a zdrže Hrušov
	Alarmujúce zanesenie dna v RMK 31,3 - 34,2 (187 912 m3 naplavenín) - ohrozenie bezpečnosti plavby
	2,0
	2018

	 
	 
	Kritický stav zanesenia dna v RMK 31,3 - 31,8 (187 912 m3 naplavenín) - vysoké riziko ohrozenia plavby
	0,5
	2019

	3
	Prebagrovanie brodových úsekov
	Zvýšenie prietoku vody cez VEG bez vplyvu na bezpečnosť plavby
	 
	SVP, š.p. 

	4
	Výstavba kanoistického areálu športovej kanoistiky v Šamoríne
	Rekreačné a spoločenské využitie pozemkov v správe VV, š.p. - podieľanie sa na realizácii
	5,0
	2021-2025

	5
	Zaradenie VV, š.p. medzi oprávnených prijímateľov financií  z  operačných programov
	VV, š.p. nemôže čerpať financie na prípravu a následnú realizáciu vodných stavieb z operačných programov (VD Sereď – Hlohovec, VD Slatinka, VD Hronček a VD Tichý potok)
	697
	2018 - 2030

